Vaalharts-moorde: Vroueverdagte hoor oor borgtogVaalharts-moorde: Hartswater-landdroshof (Foto: Verskaf) Die Vaalharts-gemeenskap is tevrede met die hof se besluit om nie borgtog toe te staan aan die vrou wat verbind word met die moord op die Brand-gesin nie. Kgomotso Mpumlwana (43) se formele borgtogaansoek is Donderdag in die Hartswater-landdroshof van die hand gewys. Sy het verlede Donderdag haar borgtogaansoek ingedien. Sy het saam met die ander vier verdagtes, Tshepo Visagie (36), Tshepo Seolesang (20), Tshepaone Melato (19) en Realeboga Manyedi (18), in die hof verskyn. Mojalefa Senokoatsane, woordvoerder van die Nasionale Vervolgingsgesag (NVG) in die Noord-Kaap, het Donderdag aan Maroela Media gesê die ander verdagtes het nie om borgtog aansoek gedoen nie. “Die verdagtes sal in aanhouding bly tot hulle weer op 29 Oktober in die hof moet verskyn,” sê Senokoatsane. Frederik van Zyl, ŉ veiligheidsverteenwoordiger van die Vaalharts-gemeenskapsveiligheidseenheid, het die Vaalharts-gemeenskap en boere bedank vir hul ondersteuning die afgelope tyd. “Die gemeenskap het soos een man saamgestaan teen hierdie gruwelike moorde,” sê Van Zyl. Die gemeenskap het met al die vorige hofsake in voertuie na die landdroshof saamgetrek. Honderde mense het einde Julie toe die verdagtes die eerste keer in die hof verskyn het, voor die hof byeengekom. Lede van die gemeenskap het van Jan Kempdorp, Magogong en Hartswater in hul plaasbakkies, motors, vragmotors en selfs op hul trekkers na die hof gery om hul stem dik te maak oor die moord op die Brand-gesin. Op daardie dag is ŉ memorandum aan die staatsaanklaer by die hof oorhandig waarin geëis is dat plaasaanvalle en -moorde end kry en dat borgtog nié aan die vyf verdagtes toegestaan sal word nie. “Ons as gemeenskap is verlig en dankbaar dat die hof nie die borgtog toegestaan het nie.” Van Zyl sê die gemeenskap is ook dankbaar vir die polisie se hulp en bydrae tot die saak. Dan (83), Breggie (79) en hul dogter Elzabie is in Julie vermoor. Die Brand-egpaar se liggame is op 28 Julie in die omgewing van die Takaneng-nedersetting in Taung in Noordwes gevind. Elzabie se liggaam is vroeër in dieselfde omgewing opgespoor. Maroela Media het vroeër berig die drie is vermoedelik reeds die Sondagmiddag ontvoer tydens ŉ aanval op ŉ kleinhoewe in die Vaalharts-omgewing naby Hartswater. Daar was tekens van ŉ struweling en bloedspatsels in die huis. Brig. Mohale Ramatseba, woordvoerder van die polisie, het middel Augustus bevestig ŉ Sahara-skootrekenaar en ŉ Samsung J5-selfoon wat aan die Brand-gesin behoort het, is in ŉ pandjieswinkel in die Taung-omgewing gevind. Hy sê hierdie items is vir R400 aan die pandjieswinkel verkwansel. Volgens Ramatseba het die polisie ook ŉ handsak by Mpumlwana se huis gevind. Die handsak het verskillende kaarte, waaronder rybewyse, identifikasie van dokumente en winkelkaarte, bevat.